Opdateret 18.25: Drengen er nu genforenet med sin mor. En borger i området, tog kontakt til moren og oplyste hende, at drengen var ved Nordjyllands Politi. Drengen havde leget i en gårdhave i Vestbyen og var gået derfra uden nogen havde set det. En bekendt havde passet drengen, og havde ledt efter ham uden held. Nordjyllands Politi har lige nu en dreng på tre til fire år på stationen, hvor han i øjeblikket ser tegnefilm og får lidt vand at drikke. Drengen har indtil videre spurgt efter sin mor, og vist betjentene at han kan tælle. Anmeldelsen om drengen kom klokken 15.31, hvor en 27-årig mand fandt drengen i nærheden af Kvickly i Aalborg Vestby. Manden stod sammen med drengen i en rum tid foran supermarkedet uden en voksen kom og hentede ham. Derfor kontaktede han politiet. - Er man pårørende eller kender ham, bedes man ringe på telefon 114, siger vagtchef ved Nordjyllands Politi, Mads Hessellund. Drengen beskrives som 3-4 år gammel, iført en blå trøje med Paw Patrol og grå joggingbukser. Han har brunt hår. Han har ikke kunnet sige sit navn til Nordjyllands Politi.

Opsummering:
Drengen har grå joggingbukser på og en blå trøje med paw patrol.